b"\n_START_ARTICLE_\nN\xc3\xb8tteknekkeren\n_START_PARAGRAPH_\nN\xc3\xb8tteknekkeren og musekongen (Nussknacker und Mausek\xc3\xb6nig) er et eventyr skrevet av den tyske romantiske forfatteren E. T. A. Hoffmann i Berlin i 1816. Alexandre Dumas' versjon av historien fra 1844 ble i 1892 gjort til en ballett av Peter Tsjajkovskij og originalt koreografert av Marius Petipa og uroppf\xc3\xb8rt i St. Petersburg. N\xc3\xb8tteknekkeren er en av verdens mest kjente balletter og appellerer b\xc3\xa5de til barn og voksne, og oppf\xc3\xb8res rundt juletider p\xc3\xa5 teater- og operascener i hele verden. I Norge settes N\xc3\xb8tteknekkeren \xc3\xa5rlig opp ved operaen i Oslo og ved operaen i Festiviteten i Kristiansund\n_START_SECTION_\nHandling\n_START_PARAGRAPH_\nBalletten handler om en rik familie, Stahlbaum, som har en fest p\xc3\xa5 julaften._NEWLINE_Det er julekveld. Herr Drosselmeyer, onkelen til Stahlbaum-barna, sitter i dukkeverkstedet og arbeider med gave\xc2\xadne han skal ha med seg til julefest hos Stahlbaum. Han er s\xc3\xa6rlig forn\xc3\xb8yd med N\xc3\xb8tteknekkerdukken, som er en gave til Stahlbaums datter Clara. Med tryllesta\xc2\xadven sin f\xc3\xa5r han sceneteppet til \xc3\xa5 g\xc3\xa5 opp, s\xc3\xa5 vi kan se inn i stuen hos familien Stahlbaum._NEWLINE_Her forbereder man seg til \xc3\xa5 motta gjestene. Lille Clara, som er s\xc3\xa5 spent at hun nesten ikke kan vente, pr\xc3\xb8ver \xc3\xa5 titte inn i stuen hvor juletreet blir pyntet, men hun forstyrres og m\xc3\xa5 gjemme seg bak en stol. Herfra ser hun Drosselmeyer som kommer og forteller hennes mor om den spesielle gaven han har med til Clara \xe2\x80\x93 men fra gjemmestedet sitt kan hun ikke se hva det er. Fru Stahlbaum gleder seg ogs\xc3\xa5 til julefesten fordi da f\xc3\xa5r hun anledning til \xc3\xa5 danse. Herr Stahl\xc2\xadbaum er stresset og nerv\xc3\xb8s for at de ikke skal rekke \xc3\xa5 bli ferdige til gjestene kommer._NEWLINE_Da de voksne er ute av syne, v\xc3\xa5ger Clara seg fram fra skjulestedet, men n\xc3\xa5 forstyrres hun av broren Fritz. Han vil ogs\xc3\xa5 se hva som foreg\xc3\xa5r i stuen, og de ryker nesten i tottene p\xc3\xa5 hverandre, men stoppes av Dadda, som f\xc3\xa5r beroliget dem akkurat i tide, for n\xc3\xa5 \xc3\xa5pner herr og fru Stahlbaum stued\xc3\xb8ren. og Clara f\xc3\xa5r se juletreet for f\xc3\xb8rste gang._NEWLINE_I stuen venter ogs\xc3\xa5 besteforeldrene til Clara og Fritz med gaver. Clara f\xc3\xa5r en ballerinadukke og Fritz en tinnsoldat. Og s\xc3\xa5 begynner alle gjestene \xc3\xa5 komme til julefesten. Herr Stahlbaum \xc3\xb8nsker velkommen, og fru Stahlbaum arrangerer en dans for alle barna. Clara og Fritz viser frem gavene sine mens de voksne drikker et velkomstglass, og s\xc3\xa5 fortsetter dansen helt til Herr Drosselmeyer plutselig st\xc3\xa5r i stuen med tryllestaven sin. Clara forg\xc3\xa5r nesten av spenning, for hun vet at Drosselmeyer har en spesiell gave til henne._NEWLINE_Men f\xc3\xb8rst deler Drosselmeyer ut gavene til alle de andre barna og underholder bade barn og voksne med sine mekaniske dukker og overraskende tryllekunster. Clara m\xc3\xa5 vente helt til fru Stahlbaum serverer kaffe for de voksne og hovmesteren deler ut s\xc3\xb8tsaker til alle barna. Men endelig roper Drosselmeyer p\xc3\xa5 henne og avsl\xc3\xb8rer hva han har gjemt under kappen: N\xc3\xb8tteknekkerdukken._NEWLINE_Clara taper straks hjertet til denne spesielle dukken, og Fritz blir misunnelig og pr\xc3\xb8ver \xc3\xa5 ta den fra henne. Det lykkes, men han mister dukken i gulvet, og den g\xc3\xa5r i to deler. Clara er utr\xc3\xb8stelig, men Drosselmeyer vet igjen r\xc3\xa5d og reparerer N\xc3\xb8tteknekkerdukken med et h\xc3\xa5ndkle. Roen forstyrres av en mus som har forvillet seg inn i stuen og skremmer alle gjestene. Hovmesteren f\xc3\xa5r jaget den bort, og for \xc3\xa5 avlede tankene fra denne hendelsen, oppfordrer herr Stahlbaum alle de voksne til en felles dans._NEWLINE_N\xc3\xa5r den er slutt, er klokken blitt mange. Det er tid for oppbrudd, og gjeste\xc2\xadne tar farvel. Lille Clara og Fritz bringes til sengs, lysene slukkes, og herr og fru Stahlbaum er enige om at det var en vellykket julefest. De g\xc3\xa5r til ro, og alt er stille._NEWLINE_Men n\xc3\xa5 skjer det noe uventet: Drossel\xc2\xadmeyer kommer ut fra den store klokken i stuen og r\xc3\xb8rer med tryllestaven sin ved N\xc3\xb8tteknekkerdukken, som Clara har glemt. N\xc3\xa5 kan han ta bort handkleet, og dukken er hel igjen. Clara kommer listende tilbake til stu\xc2\xaden og leter etter N\xc3\xb8tteknekkerdukken. Hun finner den og oppdager til sin overraskelse at den er s\xc3\xa5 god som ny igjen. En liten mus dukker frem under bordet og skremmer Clara. Og mens klokken sl\xc3\xa5r tolv, myldrer det frem den ene musen etter den andre. De omringer Clara og vil ha tak i N\xc3\xb8tteknekkeren. For \xc3\xa5 redde den, kaster Clara ballerinadukken sin til dem og besvimer av skrekk._NEWLINE_N\xc3\xa5 dukker Drosselmeyer opp igjen og setter fart i begivenhetene. Juletreet vokser og vokser \xe2\x80\x93 og Fritz g\xc3\xa5r i s\xc3\xb8vne og blir forvandlet til soldat. Musene holder p\xc3\xa5 \xc3\xa5 organisere seg, og soldaten sammenkaller troppene sine for \xc3\xa5 kjempe mot dem._NEWLINE_Det kommer til et kjempeslag mellom mus og soldater, og f\xc3\xb8rst ser det ut som om soldatene vil vinne. Men da dukker Musekongen og Musedronningen opp, og kamplykken snur seg. N\xc3\xa5 blir solda\xc2\xadtene jaget p\xc3\xa5 flukt, og Musedronningen har tatt Claras ballerinadukke til fange._NEWLINE_Clara pr\xc3\xb8ver \xc3\xa5 f\xc3\xa5 den tilbake, men blir tatt av Musekongen. Men ut av leket\xc3\xb8yskapet kommer N\xc3\xb8tteknekkeren som en reddende engel. Han er forvandlet til stor st\xc3\xb8rrelse og redder Clara ut av Musekongens kl\xc3\xb8r. Deretter utfordrer han Musekongen til duell. Skrekkslagen ser Clara at Musekon\xc2\xadgen f\xc3\xa5r tak i et sverd og at N\xc3\xb8tteknekkeren er i vanskeligheter. Med skoen sin sl\xc3\xa5r hun Musekongen i ett av hans mange hoder og greier \xc3\xa5 forstyrre ham slik at N\xc3\xb8tteknekkeren kan uskadeliggj\xc3\xb8re ham._NEWLINE_Clara segner om p\xc3\xa5 gulvet av sinnsbevegelse. Det siste hun ser er N\xc3\xb8tteknekkeren som bukker for henne. Da hun sl\xc3\xa5r \xc3\xb8ynene opp igjen, er det Drosselmeyer som vekker henne, og hun oppdager at hun er blitt til en ung dame. _NEWLINE_Drosselmeyer presenterer henne n\xc3\xa5 for N\xc3\xb8tteknekkeren, som er blitt forvandlet til en ung, vakker prins. Clara danser med N\xc3\xb8tteknekkerprinsen, men de avbrytes av Snedronningen som skiller dem fra hverandre og kaller inn alle snefnuggene. Gjennom sn\xc3\xb8en pr\xc3\xb8ver Clara og N\xc3\xb8tteknekkerprinsen \xc3\xa5 finne hverandre igjen, og til slutt f\xc3\xa5r de Snedronningens velsignelse til \xc3\xa5 dra videre p\xc3\xa5 sin ferd._NEWLINE_Drosselmeyer og to sm\xc3\xa5 nisser kom\xc2\xadmer inn med sleder som skal f\xc3\xb8re Clara og Prinsen til \xc2\xabLandet fullt av s\xc3\xb8tsaker\xc2\xbb. Snedronningen og alle snefnuggene \xc3\xb8nsker dem lykke p\xc3\xa5 reisen._NEWLINE_Drosselmeyer vekker alle blomstene til live i vinterlandskapet. De bringer ham til Limonadeelven som renner til \xc2\xablandet fullt av s\xc3\xb8tsaker\xc2\xbb. Bak elven vokter Musedronningen over ballerinadukken, som n\xc3\xa5 er blitt til en virkelig, levende ballerina, Sukkerfeen. Hun lengter etter a bli befridd fra sitt fangenskap, men de sm\xc3\xa5 musene holder henne fast._NEWLINE_N\xc3\xb8tteknekkerprinsen og store Clara kommer p\xc3\xa5 sleden, og ved hjelp av Drosselmeyers tryllestav lykkes det Prinsen \xc3\xa5 beseire Musedronningen, som n\xc3\xa5 f\xc3\xb8res bort av Limonadeelven. Dermed er Sukkerfeen befridd. I takknemlighet inviterer hun sine redningsmenn inn til \xc2\xabLandet fullt av s\xc3\xb8tsaker\xc2\xbb. Her blir Clara og N\xc3\xb8tteknekkerprinsen underholdt med en rekke danser._NEWLINE_Hvis man ser godt etter, vil man oppdage at det faktisk er Claras mor, fru Stahlbaum, som dukker opp igjen i Claras dr\xc3\xb8m, n\xc3\xa5 som arabisk kaffedamp ut av en kjempestor kaffekanne. Hovmesteren er blitt til Mme. Bonbonni\xc3\xa8re (Mor Sukkergodt), med en musse s\xc3\xb8tsaker i forkleet. Den kinesiske og russiske sprellemannen er blitt levende, og sm\xc3\xa5 marsipanpiker danser med det r\xc3\xb8de b\xc3\xa5ndet til marsipangrisen. Sukkerfeens kavalerer oppvarter Clara, mens Sukkerfeen byr N\xc3\xb8tteknekkerprinsen opp til dans. Sammen danser de den store pas de deux med Clara som beundrende tilskuer._NEWLINE_Men alle dr\xc3\xb8mmer \xe2\x80\x93 b\xc3\xa5de onde og gode \xe2\x80\x93 tar en slutt. Drosselmeyer bringer Clara tilbake til Stahlbaums stue og virkeligheten. Clara v\xc3\xa5kner opp tidlig juledags morgen med dukkene, N\xc3\xb8tteknekkeren og ballerinadukken, i armene og tenker tilbake p\xc3\xa5 en fantastisk dr\xc3\xb8m."